ก้าวสู่ทศวรรษที่ 3 กองทุนหมู่บ้านและชุมชนเมือง ผลักดันเศรษฐกิจฐานราก ร่วมกันสร้างชาติที่มั่นคง ยั่งยืน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานเปิดงาน “ก้าวสู่ทศวรรษที่ 3 กองทุนหมู่บ้านและชุมชนเมือง” ที่เวทีกลาง อาคารเอ็กซิบิชั่น ฮอลล์ 6 ศูนย์การแสดงสินค้าและการประชุมอิมแพ็ค เมืองทองธานี จัดโดยสำนักงานกองทุนหมู่บ้านและขุมชนเมือง เพื่อเผยแพร่ความสำเร็จการดำเนินงานของกองทุนหมู่ตลอดระยะเวลา 20 ปี นายกรัฐมนตรี กล่าวว่า สิ่งสำคัญวันนี้ ต้องทำให้ประเทศไทยเดินไปข้างหน้าด้วยคนไทยทุกคน เพื่อให้มีกำลังการผลิต มีกำลังซื้อขาย เกิดรายนำมาหมุนเวียน พร้อมชื่นชมการดำเนินงานของกองทุนหมู่บ้าน มีบทบาทสำคัญในการสร้างความเข้มแข็งให้กับเศรษฐกิจ ชุมชน ขณะนี้รัฐบาลพยายามให้แต่ละกองทุน ไปปรับวิธีการให้ทุกคนเข้าถึงแก้ปัญหาหนี้สินครัวเรือน หลายกระทรวงเข้ามาดำเนินบรรเทาความเดือดร้อน ย้ำว่ากองทุนหมู่บ้านมีจุดแข็ง ให้ประชาชนเข้ามาบริหารจัดการพัฒนาหมู่บ้านและชุมชนของตนเองด้วยทรัพยากรที่มีอยู่ ด้วยภูมิปัญญา ทำให้มีความเป็นอยุ่ที่ดีขึ้น พร้อมนำเทคโนโลยีมาช่วยเพิ่มมูลค่าผลผลิต การแปรรูป จำหน่ายผ่านออนไลน์ให้ทุกคนเข้าถึงเทคโนโลยี ลดความเหลื่อมล้ำ รัฐบาลมุ่งเน้นให้ทุกคนมีความเข้มแข็งตามแนวทางเศรษฐกิจพอเพียง มีรายได้เพิ่มขึ้น ทั้งหมดนี้จะประสบความสำเร็จได้ต้องอาศัยความร่วมมือจากประชาชน เดินหน้าไปด้วยกัน ทำให้เศรษฐกิจฐานรากเติบโตและประเทศเกิดการพัฒนา พร้อมฝากให้ทุกคนมีความรัก ความสามัคคีและปรองดองโอกาสนี้ นายกรัฐมนตรี ปักธงสัญลักษณ์เปิดงานแสดงความสำเร็จของการดำเนินงานกองทุน เพื่อให้ประชาชนในชุมชนทั่วไทยมีความมั่นคง ผ่านการสนับสนุนของกองทุนหมู่บ้านและชุมชนเมืองแห่งชาติ จากนั้นเยี่ยมชมตลาดกองทุนหมู่บ้านจากทั่วประเทศ รวมถึงนิทรรศการ 3s สร้างเศรษฐกิจฐานราก สร้างชาติมั่นคง ให้ความรู้แนวนโยบายแก้จน สร้างงาน สร้างเงินในอนาคต